Αγαπητοί φίλοι,

Το Δεκέμβριο (2-7/12/2017) διενεργείται στο Ναϊρόμπι, πρωτεύουσα της Κένυας, η Smart Shopper Expo, η Έκθεση του Έξυπνου Καταναλωτή. Πρόκειται για ένα μεγάλο Χριστουγεννιάτικο φεστιβάλ αγορών που οργανώνει το Εθνικό Επιμελητήριο Εμπορίου και Βιομηχανίας της Κένυας και η Smart Shopper Africa.

Στο πλαίσιο της διοργάνωσης, το Επίτιμο Προξενείο της Δημοκρατίας της Κένυας στην Ελληνική Δημοκρατία, σε συνεργασία με το Ελληνο-Κενυάτικο Επιμελητήριο Βιομηχανίας, Εμπορίου, Ανάπτυξης, Τουρισμού & Πολιτισμού, **ανοίγει Ελληνικό περίπτερο** με σκοπό να δώσει τη δυνατότητα σε Ελληνικές επιχειρήσεις **να εκθέσουν, προβάλουν, πωλήσουν αλλά και προωθήσουν σε εμπόρους χονδρικής** προϊόντα τους χωρίς να είναι απαραίτητη ή υποχρεωτική η φυσική παρουσία στελεχών τους κατά τη διάρκεια της Έκθεσης. Προς επίτευξη του σκοπού αυτού, το Ελληνικό Περίπτερο θα λειτουργεί με το κατάλληλο ειδικευμένο προσωπικό.

Η συγκεκριμένη ενέργεια αποτελεί ένα **πρώτο βασικό βήμα** ώστε να καταστεί δυνατή η δυναμική παρουσία και **αποτελεσματική είσοδος** Ελληνικών προϊόντων και υπηρεσιών στην πολλά υποσχόμενη αγορά της Κένυας και της Ανατολικής Αφρικής, γενικότερα. Σημειώνουμε ότι, προς το παρόν, είναι ελάχιστα τα Ελληνικά προϊόντα που κυκλοφορούν στην αγορά διότι τη διακίνηση των διαφόρων προϊόντων αναλαμβάνουν απαραιτήτως έμποροι χονδρικής πώλησης, με τους οποίους είναι πολλαπλά δύσκολο να συνεργαστούν οι μεσαίες και μικρές Ελληνικές επιχειρήσεις. Το Ελληνικό Περίπτερο προσφέρει ακριβώς αυτή την ευκαιρία: Να γνωρίσουν οι χονδρέμποροι τα Ελληνικά προϊόντα και να κινηθεί το ενδιαφέρον τους γι’ αυτά.

Εάν σας είναι ελκυστική η προοπτική συμμετοχής σας στο Περίπτερο, είμαστε στη διάθεσή σας για παροχή κάθε επιπλέον πληροφορίας. Μη διστάσετε να επικοινωνήσετε μαζί μας (Τηλέφ.: 210 3810465, 210 3839259, ηλεκτρονική δ/νση: info@kenyagreece.com).

Κόστος συμμετοχής στο Ελληνικό Περίπτερο: 1.100 ευρώ

Κόστος αεροπορικής μεταφοράς εμπορευμάτων: 2 ευρώ ανά kg βάρους

 (κατά προσέγγιση)

Κόστος εκτελωνισμού & δασμών: Υπολογίζεται ανά είδος προϊόντος

Στην περίπτωση που επιλέξετε αυτοπρόσωπη παρουσία, σας ενημερώνουμε ότι τα κόστη έχουν ως εξής ανά άτομο και κατά μέσο όρο:

Αεροπορικά εισιτήρια: 700 ευρώ

Διαμονή σε ξενοδοχείο 4\*: 150 ευρώ (ημιδιατροφή)

Διαμονή σε ενοικιαζόμενο διαμέρισμα: 60 ευρώ

Παρακαλούμε για τη συμμετοχή σας όπως επικοινωνήσετε μαζί μας έως τη **18η Οκτωβρίου**.

Με εκτίμηση

Βίκυ Πανταζοπούλου

**Smart Shopper Expo**

**Ένα Χριστουγεννιάτικο Φεστιβάλ Αγορών**

**2 – 7 Δεκεμβρίου 2017**

**5 μέρες εμπορικής εμπειρίας με απόδοση επενδύσεων**

**Διοργανωτές Έκθεσης: Εθνικό Επιμελητήριο Εμπορίου και Βιομηχανίας Κένυας & Smart Shopper Africa**

**Τι είναι η Smart Shopper Expo;**

Η Smart Shopper Expo (Έκθεση του Έξυπνου Αγοραστή) είναι η μεγαλύτερη του είδους της έκθεση για τους καταναλωτές στην Κένυα και σε ολόκληρη την ευρύτερη περιοχή της Κοινότητας Χωρών Ανατολικής Αφρικής συγκεντρώνοντας στα περίπτερά της περισσότερους από 300 τοπικούς αλλά και διεθνείς εκθέτες και παρουσιάζοντας προϊόντα και υπηρεσίες σε εκπληκτικές τιμές. Εάν παρέχετε αγαθά ή υπηρεσίες στην αγορά λιανικού εμπορίου, τότε το Χριστουγεννιάτικο Φεστιβάλ Αγορών της Smart Shopper Expo ανοίγει για σας πολλές ευκαιρίες γιατί, εκτός από τους καταναλωτές, την επισκέπτονται επιχειρηματίες, χονδρέμποροι και έμποροι λιανικής, διακινητές και αντιπρόσωποι.

Η Smart Shopper Expo, εξειδικευμένη στο λιανικό εμπόριο, προσφέρει την απόλυτη πλατφόρμα για την προβολή και διακίνηση των προϊόντων σας.

Στη φετινή διοργάνωση ήδη δήλωσαν ότι μετέχουν με προϊόντα τους: Κίνα, Ινδία, Τουρκία, Ηνωμένα Αραβικά Εμιράτα, Σαουδική Αραβία, Η.Π.Α., Καναδάς, Ιαπωνία, Αίγυπτος, Ιράν, Ιορδανία, Νιγηρία, Γκάνα.

**Γιατί να μετέχετε στην Έκθεση;**

Γιατί η Smart Shopper Expo σας προσφέρει την ιδανική ευκαιρία να επεκτείνετε την παρουσία σας και να προωθήσετε προϊόντα και υπηρεσίες σε μία δυναμική και ταχύτατα αναπτυσσόμενη αγορά, όπου συνεχώς αυξάνεται η ζήτηση, όχι μόνο στην Κένυα αλλά και σε όλες τις άλλες χώρες της Κοινότητας Ανατολικής Αφρικής.

Γιατί εδώ, στη μεγαλύτερη του είδους αυτού έκθεση, θα δουν τα προϊόντα και τις υπηρεσίες σας όλοι εκείνοι που παίρνουν τις αποφάσεις στις εισαγωγικές εταιρείες, οι έμποροι λιανικού και χονδρικού εμπορίου, οι διακινητές, οι προμηθευτές και, βέβαια, το ευρύ κοινό των χιλιάδων καταναλωτών για τους οποίους η Έκθεση αποτελεί προορισμό προτεραιότητας.

Γιατί η Smart Shopper Expo προσελκύει, εκτός από τους απλούς αγοραστές, και ειδικό κοινό υψηλής ποιότητας που έχει τη δυνατότητα να συμβάλλει στην προώθηση των προϊόντων και των υπηρεσιών σας:

• 40% είναι ανώτερα στελέχη.

• 25% είναι διευθυντές ή γενικοί διευθυντές.

• 70% είναι στελέχη που παίρνουν τις αποφάσεις.

• Διακινητές.

• Κυβερνητικοί οργανισμοί.

• Εμπορικοί οργανισμοί.

• Διευθυντές μεγάλων εμπορικών κέντρων.

• Εταιρείες συμβούλων.

• Σχεδιαστές και αρχιτέκτονες.

• Στελέχη εταιρειών όχι μόνο από όλη τη χώρα αλλά και από τις άλλες χώρες της Ανατολικής Αφρικής.

Γιατί η Smart Shopper Expo προσφέρει τη δυνατότητα να προβληθούν τα προϊόντα & οι υπηρεσίες σας στα μέσα μαζικής ενημέρωσης (τύπος, ραδιόφωνο, τηλεόραση), στα μέσα κοινωνικής δικτύωσης κ.ά.

**Ποιες είναι οι κατηγορίες των προϊόντων;**

Αγροτικά, τρόφιμα & ποτά

Προϊόντα προσωπικής υγιεινής και ομορφιάς & καλλυντικά

Είδη δώρων & παιχνίδια

Τσάντες, υποδήματα & σχετικά αξεσουάρ

Ρουχισμός, υφάσματα, ρολόγια & σχετικά αξεσουάρ

Είδη για το σπίτι & τον κήπο, κατασκευές, είδη φωτισμού & επίπλωσης

Αθλητικά είδη

Ηλεκτρονικά και ηλεκτρικά είδη & είδη τηλεπικοινωνιών

Είδη αυτοκινήτου και μεταφορών

Εργαλεία & μικροσυσκευές

Πλαστικά & χημικά προϊόντα

Πού γίνεται η Έκθεση;

Η Έκθεση, το Χριστουγεννιάτικο αυτό Φεστιβάλ Αγορών, αναπτύσσεται στους χώρους του Διεθνούς Συνεδριακού Κέντρου Κenyatta στο Ναϊρόμπι, την πρωτεύουσα της Κένυας, μια πόλη σύγχρονη με πολυάριθμες και αξιόλογες υποδομές φιλοξενίας. Η συνολική επιφάνεια που θα καλύπτουν τα περίπτερά της ανέρχεται σε 3.200 τετρ.μ.